Nå vil han ha bybane til Nøstet

Martin Smith-Sivertsen (H) foreslår en bybane som knytter til seg Dokken-området og advarer Ap mot å selge en Bryggen-bybane til KrF og Venstre.

Publisert Publisert 11. oktober 2015

VIL TENKE NYTT: Byrådsleder Martin Smith-Sivertsen ønsker å tenke visjonært om fremtidens bybane, og lufter ideen om et stopp i området rundt Sukkerhusbryggen på Nøstet. Det stoppet forutsetter at Åsane-banen går i tunnel gjennom Bergen sentrum. Selv avviser at han ville snudd i den saken dersom han selv satt i forhandlingene med Venstre og KrF. - Jeg ville ikke gått for en bane over Bryggen. Foto: Erlend Dalhaug Daae

Denne artikkelen er over fire år gammel

— Når vi bygger Åsanebanen er det viktig at vi tenker litt visjonært om hvordan denne kan være med å utvikle byen og sentrum, sier avtroppende byrådsleder Martin Smith-Sivertsen.

Han mener en fremtidsrettet løsning vil være å gjøre den mye raskere enn dagens bane sørover.

— Den går i snitt tregere enn 25 kilometer i timen. Mot Åsane bør den gå en god del hurtigere, det bør bli en slags Bybanen Express.

Har god tid

Smith-Sivertsen sier Høyre fremdeles står fast på at Bybanen bør gå i en lang tunnel ut av sentrum. Han ser også for seg et underjordisk stopp som kan betjene traseene i sentrum, og mener plassen bak rådhuset bør vurderes.

Åsane-traseen mener han også bør kunne forlenges videre til et nytt stopp i sentrum. Fra det underjordiske stoppet ved rådhuset, ser han for seg at banen kan fortsette i tunnel videre til Nøstet, i området rundt Sukkerhusbryggen.

— For det første er Dokken et fremtidig utbyggingsområde. Det blir en helt ny bydel der når havnefasilitetene flyttes ut. For det andre betjener man sentrum og Nordnes bedre på denne måten. For det tredje kan man koble dette stoppet til hurtigbåter til Meland og Askøy om den flyttes tilbake hit.

Må tørre å tenke

En slik trasé sier han kan føres videre over Puddefjorden og vestover mot Sotra, når og hvis dette blir aktuelt i fremtiden.

-Vi må tørre å tenke 20, 30, 40 år frem i tid.

Les også: «Slik bør Bybanen bygges».

Dersom Smith-Sivertsen får viljen sin, vil fagfolkene i kommunen få bestilling fra politikerne om å ta en ny runde for å finne de beste alternativene for en tunnelløsning gjennom sentrum. De skal også finne den beste løsningen for å bygge et godt sentrumsstopp som kan betjene de ulike traseene.

-Vi må slutte å bruke tid og krefter på trasé over Bryggen, sier Smith-Sivertsen.

Sett seg blind

Han trekker en parallell til den første gangen tanken om en bybane ble løftet frem i Bergen. Den gangen mente skeptikerne det ikke ville la seg gjøre å bygge noe slikt.

Høyre-politikeren mener den samme skepsisen gjør seg gjeldende i dag, bare at denne gangen er det skepsis mot en bybaneløsning som ikke i hovedsak går i dagen, slik den gjør mot Flesland.

— En del fagfolk har sett seg blind på hvordan dagens bybaneløsning fungerer, mens det vi må gjøre er å tenke på hvordan fremtidens bybane skal være.

Må ikke selge

I disse dager sitter Ap og forhandler med KrF og Venstre om byrådsmakt i Bergen de kommende fire årene. I motsetning til Ap, har KrF og Venstre gått til valg på at Bybanen skal gå over Bryggen. Smith-Sivertsen advarer Ap mot «å gjøre knefall mot de to små partiene».

Les også: «Småpartier bør ikke diktere Bybanen»

Han slår samtidig fast at Høyre ikke kommer til å støtte en bybane over Bryggen, det samme standpunktet Frp tidligere har gitt klart uttrykk for. Sp, Rødt og MDG er også forkjempere for en tunnelløsning.

— Ap må tenke seg om. De må legge til grunn at vi skal få et bredt kompromiss som vi kan gå samlet til staten med. Det vil være veldig vanskelig å bygge ut Bybanen om bystyret er splittet i denne saken.

- Urealistisk

Konfrontert med visjonene til Martin Smith-Sivertsen, svarer påtroppende byrådsleder Harald Schjelderup (Ap) følgende:

— Bompengene frem til 2025 er allerede brukt opp på ringvei Vest og bybane til Flesland. Høyres idé om et underjordisk hovedstopp ved rådhuset, og en tunnelforlengelse til Dokken, er derfor ganske lite realistisk. Faktisk urealistisk. Nå må vi konsentrere oss om å finansiere de to neste trinnene til Fyllingsdalen og Åsane.

Han mener det blir krevende nok i seg selv, selv om staten bidrar med 50 prosent eller 70 prosent av finansieringen.

- Kan dere gå til regjeringen og be om penger uten et solid flertall i bystyret om traseen?

— Når det gjelder de pågående forhandlingene mellom Ap, Venstre og KrF kan jeg ikke si noe, heller ikke om bybane.

- Vil det ikke være vanskelig å gå til staten med et splittet bystyre?

— Jeg forventer at alle partier vil stå bak et krav om høyest mulig statlig andel for den videre utbyggingen. Det må være det viktigste her.

Tenker på Dalen

Plansjefen i Bergen kommune, Mette Svanes, sier hun ikke kjenner til at det har vært gjort noen utredninger rundt en slik trasé.

— Som fagetat forholder vi oss alltid til politiske bestillinger og nå er det derfor bane fra sentrum til Fyllingsdalen som har prioritet.

Hun påpeker at det vil legges frem løsninger for kollektivtrafikken i sentrum i forbindelse med "kommunedelplan for kollektivtilbud i Bergen vest". En rapport fra det pågående arbeidet med denne planen legges frem til jul.

KrFs Dag Inge Ulstein vil ikke si noe om diskusjonen rundt Bybanen i byrådsforhandlingene. Han påpeker samtidig at det aldri har vært et samlet bystyret i denne saken.

— Signalene fra statsråden har tidligere handlet om at økonomien i prosjektet er vel så viktig for regjeringen. Det har vært snakket mer om det enn om hvor mange i bystyret som står bak traseen.

Diskuter saken under:

Publisert Publisert: 11. oktober 2015 21:05